ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С Регламент (ЕС) 2020/672 („Регламентът за SURE“) се урежда предоставянето на финансова помощ от Съюза на държавите членки, които изпитват или са сериозно застрашени от тежък икономически шок, причинен от избухването на COVID-19. Предвидената в Регламента за SURE подкрепа е предназначена преди всичко за финансирането на схеми за подпомагане на работата на непълно работно време или подобни мерки за защита на работниците и служителите, както и на самостоятелно заетите лица, и съответно — за намаляване на последиците от безработица и загуба на доходи, както и, в допълнителен аспект, за финансирането на някои свързани със здравето мерки, по‐специално на работното място.

На 6 август 2020 г. Гърция поиска финансова помощ от Съюза по силата на Регламента за SURE. В изпълнение на член 6, параграф 2 от Регламента за SURE Комисията се консултира с гръцките власти, за да провери внезапното и съществено увеличение на извършените и планирани разходи, пряко свързани с а) специалната помощ, предоставена на служителите в частния сектор, поради наложеното от кризата спиране на изпълнението на техните трудови договори, б) разходите за тяхното социално осигуряване през периода на спирането, в) специалната помощ, предоставяна на самостоятелно заетите специалисти; г) схемата за работа при непълно работно време и д) социалноосигурителните вноски за сметка на работодателя за лицата, наети в сезонните предприятия от сектора на услугите, възникнали поради пандемията на COVID-19. По-специално:

(1) специалната помощ за служители в частния сектор, поради наложеното от кризата спиране на изпълнението на техните трудови договори. Тази мярка има за цел да защити заетостта в предприятията, чиято дейност е била спряна по нареждане на властите или се числят към икономически сектори, които са сериозно засегнати от избухналата пандемия от COVID-19, и касае предоставянето на специална месечна помощ от 543 евро за служители, изпълнението на чиито трудови договори е спряно от средата на март 2020 г. Предварително условие за ползване на схемата е работодателят да запази същия брой служители (което означава абсолютно същите служители) за период с продължителността на периода, през който изпълнението на трудовия договор е било спряно.

(2) освен това властите въведоха държавно финансиране на социалноосигурителното покритие на служителите, които получават специалната помощ, посочена в буква а). Предварително условие за ползване на схемата е работодателят да запази същия брой служители (което означава абсолютно същите служители) за период с продължителността на периода, през който изпълнението на трудовия договор е било спряно.

(3) специалната помощ за самостоятелно заети специалисти. Мярката се отнася до еднократна специална помощ от 600 евро, предоставена през април или юни 2020 г. на самостоятелно заети специалисти (икономисти, счетоводители, инженери, юристи, лекари, учители и изследователи).

(4) схемата за работа при намалено работно време, която се прилага от 15 юни 2020 г. до 15 октомври 2020 г. във всички предприятия, с изключение на въздухоплаването, където тя може да бъде удължена до края на 2020 г. На условията за допустимост отговарят предприятията, които са регистрирали спад в оборота си от най-малко 20 % и мярката позволява седмичното работно време на наетите лица да бъде намалено до 50 %, при условие че се запазва трудовото правоотношение. От 15 юни 2020 г. до 30 юни 2020 г. държавата покрива 60 % от нетните доходи на служителя и 60 % от социалноосигурителните вноски за сметка на работодателя за неотработените часове. Считано от 1 юли 2020 г., държавата покрива 100 % от вноските за социално осигуряване на работодателя и на служителя за неотработените часове, както и 60 % от нетните доходи на служителите за неотработените часове.

(5) държавното финансиране на социалноосигурителните вноски за сметка на работодателя по отношение на лицата, наети в сезонни предприятия. Мярката е предназначена за сезонни предприятия в сектора на услугите, а именно предприятия, които реализират 50 % от своя оборот през третото тримесечие на годината въз основа на данните от 2019 г., и има за цел да финансира социалноосигурителните вноски за сметка на работодателя през юли, август и септември 2020 г., при условие че предприятията запазват същия брой служители, които са имали на 30 юни 2020 г.

Гърция предостави на Комисията необходимите сведения.

Предвид наличните доказателства Комисията предлага на Съвета да приеме решение за изпълнение, с което на Гърция по силата на Регламента за SURE да се предостави финансова помощ в подкрепа на горепосочените мерки.

• Съгласуваност с действащите разпоредби в тази област на политика

Настоящото предложение е напълно съобразено с Регламент (ЕС) 2020/672, по силата на който е изготвено.

С настоящото предложение се допълва друг правен инструмент на Съюза за предоставяне на подкрепа на държавите членки при извънредни ситуации — Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз („Регламент (ЕО) № 2012/2002“). На 30 март бе приет Регламент (ЕС) 2020/461 на Европейския парламент и на Съвета, с който в обхвата на посочения инструмент се включват тежките извънредни ситуации в областта на общественото здраве и се определят специални операции, допустими за финансиране.

• Съгласуваност с други политики на Съюза

Предложението е част от набор от мерки, разработени в отговор на настоящата пандемия от COVID-19, като „инвестиционната инициатива в отговор на коронавируса“, и допълва други инструменти в подкрепа на заетостта, като Европейския социален фонд и Европейския фонд за стратегически инвестиции (ЕФСИ)/InvestEU. Като предвижда заемането на средства и след това отпускането на заеми в подкрепа на държавите членки в този конкретен случай на пандемия от COVID-19, настоящото предложение служи като втора защитна линия за финансиране на схеми за подпомагане на работата на непълно работно време и подобни мерки, които спомагат за съхраняването на работните места и оттам — за защитата на работниците и служителите, както и на самостоятелно заетите лица срещу риска от безработица.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на настоящия инструмент е Регламент (ЕС) 2020/672 на Съвета.

• Субсидиарност (при неизключителна компетентност)

Предложението е в резултат на отправено от държава членка искане и като проява на европейската солидарност предоставя на тази засегната от избухването на COVID-19 държава членка финансова помощ от Съюза под формата на временни заеми. Като втора защитна линия такава финансова помощ ще облекчи временно увеличените публични разходи на правителството за схеми за подпомагане на работата на непълно работно време и подобни мерки и ще спомогне за съхраняването на работните места и оттам — за защитата на работниците и служителите, както и на самостоятелно заетите лица срещу риска от безработица и загуба на доходи.

Тази подкрепа ще е от полза на засегнатото население и ще смекчи прякото социално и икономическо въздействие, причинено от настоящата криза с COVID-19.

• Пропорционалност

Предложението е съобразено с принципа на пропорционалност. То не надхвърля необходимото за постигането на целите на инструмента.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Консултации със заинтересованите страни

Предложението трябваше да се изготви в съкратени срокове, за да може да се приеме своевременно от Съвета, поради което не бе възможно да се проведе консултация със заинтересованите страни.

• Оценка на въздействието

Поради спешния характер на предложението не беше направена оценка на въздействието.

4. ОТРАЖЕНИЕ ВЪРХУ БЮДЖЕТА

Комисията следва да може да заема средства на финансовите пазари, които след това да предоставя в заем на държавата членка, искаща финансова помощ по инструмента SURE.

Освен предоставянето на гаранции от държавите членки са предвидени и други мерки с оглед на финансовата стабилност на схемата:

* стриктен и консервативен подход към финансовото управление;
* изграждане на портфейл от заеми, при който се ограничава рискът от концентрация, годишната експозиция и прекомерната експозиция към отделни държави членки, като същевременно се осигуряват достатъчни ресурси за най-нуждаещите се държави членки; както и
* възможности за подновяване на дълга.

2020/0212 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне, по силата на Регламент (ЕС) 2020/672, на временна подкрепа на Гърция с цел ограничаване на риска от безработица при извънредните обстоятелства вследствие на избухването на COVID-19

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) 2020/672 на Съвета от 19 май 2020 година за създаване на Европейски инструмент за временна подкрепа с цел смекчаване на рисковете от безработица при извънредни обстоятелства (SURE) вследствие на избухването на COVID-19[[1]](#footnote-1), и по-специално член 6, параграф 1 от него,

като взе предвид предложението на Европейската комисия,

като има предвид, че:

(1) На 6 август 2020 г. Гърция поиска финансова помощ от Съюза, с която да допълни националните си усилия за преодоляване на въздействието от избухването на COVID-19 и в частност — на социално-икономическите му последици за работниците и служителите.

(2) Избухването на COVID-19 и предприетите от Гърция извънредни мерки за преодоляване на разпространението на вируса и на социално-икономическите и здравните последици от този феномен се очаква да се отразят изключително сериозно на публичните финанси. Според прогнозата на Комисията за Гърция от пролетта на 2020 г., към края на 2020 г. дефицитът по консолидирания държавен бюджет се очаква да достигне 6,4 % от брутния вътрешен продукт (БВП), а консолидираният държавен дълг — 196,4 % от БВП. Според междинната прогноза на Комисията за Гърция от лятото на 2020 г., през 2020 г. БВП се очаква да намалее със 9 %.

(3) Избухването на COVID-19 блокира значителна част от гръцката работна сила. Това доведе до внезапно и рязко нарастване на публичните разходи в Гърция по отношение на специалната помощ, предоставена на служителите в частния сектор, поради наложеното от кризата спиране на изпълнението на техните трудови договори, разходите за тяхното социално осигуряване през периода на спирането, специалната помощ, предоставяна на самостоятелно заетите специалисти и социалноосигурителните вноски за сметка на работодателя за лицата, наети в сезонните предприятия от сектора на услугите както е посочено в съображения 4—8.

(4) По-конкретно с „Нормативен акт от 14 март 2020 г.[[2]](#footnote-2)“, както е посочен в искането на Гърция от 6 август 2020 г., се въвежда специална помощ за служителите в частния сектор, изпълнението на чиито трудови договори е спряно. Тази мярка има за цел да защити заетостта в предприятията, чиято дейност е била спряна по нареждане на властите или се числят към икономически сектори, които са сериозно засегнати от избухналата пандемия от COVID-19, и касае предоставянето на специална месечна помощ от 543 евро за служители, изпълнението на чиито трудови договори е спряно от средата на март 2020 г. Предварително условие за ползване на схемата е работодателят да запази същия брой служители (което означава абсолютно същите служители) за период с продължителността на периода, през който изпълнението на трудовия договор е било спряно.

(5) Освен това властите въведоха държавно финансиране на социалноосигурителното покритие на служителите, които получават специалната помощ, посочена в съображение 4. Предварително условие за ползване на схемата е работодателят да запази същия брой служители (което означава абсолютно същите служители) за период с продължителността на периода, през който изпълнението на трудовия договор е било спряно.

(6) С „Нормативен акт от 20 март 2020 г.“ [[3]](#footnote-3), както е посочен в искането на Гърция от 6 август 2020 г., се въвежда специална помощ за самостоятелно заети специалисти. Мярката се отнася до еднократна специална помощ от 600 евро, предоставена през април или юни 2020 г. на самостоятелно заети специалисти (икономисти, счетоводители, инженери, юристи, лекари, учители и изследователи).

(7) Схема за работа при намалено работно време, която се прилага от 15 юни 2020 г. до 15 октомври 2020 г. във всички предприятия, с изключение на въздухоплаването, където тя може да бъде удължена до края на 2020 г. бе въведена въз основа на „Закон 4690/2020[[4]](#footnote-4)“, както е посочено в искането на Гърция от 6 август 2020 г. На условията за допустимост отговарят предприятията, които са регистрирали спад в оборота си от най-малко 20 % и мярката позволява седмичното работно време на наетите лица да бъде намалено до 50 %, при условие че се запазва трудовото правоотношение. От 15 юни 2020 г. до 30 юни 2020 г. държавата покрива 60 % от нетните доходи на служителя и 60 % от социалноосигурителните вноски за сметка на работодателя за неотработените часове. Считано от 1 юли 2020 г., държавата покрива 100 % от вноските за социално осигуряване на работодателя и на служителя за неотработените часове, както и 60 % от нетните доходи на служителите за неотработените часове.

(8) И накрая, със „Закон 4714/2020[[5]](#footnote-5)“, както е посочен в искането на Гърция от 6 август 2020 г., се въвежда държавно финансиране на социалноосигурителните вноски за сметка на работодателя по отношение на лицата, наети в сезонни предприятия. Мярката е предназначена за сезонни предприятия в сектора на услугите, а именно предприятия, които реализират 50 % от своя оборот през третото тримесечие на годината въз основа на данните от 2019 г., и има за цел да финансира социалноосигурителните вноски за сметка на работодателя през юли, август и септември 2020 г., при условие че предприятията запазват същия брой служители, които са имали на 30 юни 2020 г.

(9) Гърция удовлетворява условията по член 3 от Регламент (ЕС) 2020/672 за отпускане на финансова помощ. Гърция предостави на Комисията подходящи доказателства, че нейните извършени и планирани публични разходи са се увеличили с 2 728 000 000 евро, считано от 1 февруари 2020 г., в резултат на националните мерки за справяне със социално-икономическите последици от избухването на COVID-19. Това представлява внезапно и съществено увеличение, тъй като е свързано с новите мерки, обхващащи значителна част от предприятията и работната сила в Гърция.

(10) В изпълнение на член 6 от Регламент (ЕС) 2020/672 Комисията се консултира с Гърция и провери внезапното и съществено увеличение на извършените и планирани публични разходи, пряко свързани с посочените в искането от 6 август 2020 г. схеми за подпомагане на работата на непълно работно време и подобни мерки.

(11) Поради това на Гърция следва да се предостави финансова помощ, за да ѝ се съдейства да се справи със социално-икономическите последици от тежкия икономически шок, причинен от избухването на COVID-19.

(12) Настоящото решение не засяга резултата от евентуалните производства за нарушения на функционирането на вътрешния пазар, които биха могли да бъдат открити в частност по силата на членове 107 и 108 от ДФЕС. То не обезсилва посоченото в член 108 изискване към държавите членки да уведомяват Комисията за случаите, които биха могли да представляват държавна помощ.

(13) Гърция следва редовно да уведомява Комисията за изпълнението на планираните публични разходи, за да ѝ позволи да прецени доколко те са били изпълнени.

(14) Решението за предоставяне на финансова помощ се взима с отчитане на съществуващите и очакваните нужди на Гърция, както и на исканията за финансова помощ по силата на Регламент (ЕС) 2020/672, които вече са представени или за които е планирано да бъдат представени от други държави членки, при прилагане на принципите на равно третиране, солидарност, пропорционалност и прозрачност,

ПРИЕ НАСТОЯЩОТО РЕШЕНИЕ:

Член 1

Гърция удовлетворява условията по член 3 от Регламент (ЕС) 2020/672.

Член 2

1. Съюзът отпуска на Гърция заем с максимален размер 2 728 000 000 евро. Неговият максимален среден срок до падежа е 15 години.

2. Периодът на усвояване на предоставената по силата на настоящото решение финансова помощ е 18 месеца, считано от датата на влизането му в сила.

3. Комисията предоставя на Гърция финансовата помощ от Съюза чрез максимум осем транша. Всеки транш може да се изплаща на една или няколко вноски. Срокът до падежа на вноските по първия транш може да бъде по-дълъг от максималния срок до падежа, посочен в параграф 1. В такъв случай срокът до падежа на останалите вноски се фиксира така, че след изплащането на всички траншове да е бил спазен посоченият в параграф 1 максимален среден срок до падежа.

4. Отпускането на първия транш зависи от влизането в сила на споразумението за заем, посочено в член 8, параграф 2 от Регламент (ЕС) 2020/672.

5. Гърция поема разходите по посоченото в член 4 от Регламент (ЕС) 2020/672 финансиране от Съюза за всеки транш, а също така и евентуалните такси и направени от Съюза разходи във връзка с това финансиране.

6. Комисията определя размера и датата на отпускане на траншовете, както и размера на вноските.

Член 3

Гърция може да финансира следните мерки:

а) специалната помощ за служителите в частния сектор, изпълнението на чиито трудови договори е спряно, както е предвидена в член 13 от нормативния акт от 14 март 2020 г.;

б) социалноосигурителното покритие на служителите по мярката, посочена в буква а) от настоящия член, както е предвидено в член 13 от нормативния акт от 14 март 2020 г.;

в) специалната помощ, предоставяна на самостоятелно заетите специалисти, както е предвидена в член 8 от нормативния акт от 20 март 2020 г.;

г) схемата за работа при намалено работно време, както е предвидена в член 31 от Закон 4690/2020;

д) социалноосигурителните вноски за сметка на работодателя за лицата, наети в сезонните предприятия от сектора на услугите, предвидени в член 123 от Закон 4714/2020.

Член 4

Гърция уведомява Комисията до [*ДАТА:* *6 месеца след датата на публикуване на настоящото решение*] за изпълнението на планираните публични разходи и продължава да я уведомява за това на всеки 6 месеца, докато тези разходи не бъдат изцяло изпълнени.

Член 5

Адресат на настоящото решение е Република Гърция.

Член 6

Настоящото решение се публикува в *Официален вестник на Европейския съюз*.

Съставено в Брюксел на […] година.

 За Съвета

 Председател

1. ОВ L 159, 20.5.2020 г., стр.1. [↑](#footnote-ref-1)
2. Нормативен акт от 14 март 2020 г. (Държавен вестник A’ 64), ратифициран по силата на член 3 от Закон 4682/2020 (Държавен вестник A' 76); Министерско решение 12998/232 (Държавен вестник Б '1078 от 28 март 2020 г.), Министерско решение 16073/287/22 април 2020 г. (Държавен вестник Б' 1547/22 април 2020 г.), Министерско решение 17788/346/8 май 2020 г. (Държавен вестник Б '1779/10 май 2020 г.) и Министерско решение 23102/477/2020 (Държавен вестник Б' 2268/13 юни 2020 г.). [↑](#footnote-ref-2)
3. Нормативен акт от 20 март 2020 г. (Държавен вестник A '68), ратифициран по силата на член 1 от Закон 4683/2020 (Държавен вестник A' 83) [↑](#footnote-ref-3)
4. Закон 4690/2020 (Държавен вестник A’ 104), ратифициран по силата на членове 122 и 123 от Закон 4714/2020 (Държавен вестник A' 148), Министерско решение 23103/478 (Държавен вестник Б 2274/14 юни 2020 г.) и Министерско решение 32085/1771 [↑](#footnote-ref-4)
5. Закон 4714/2020 (Държавен вестник A‘ 148), ратифициран с Министерско решение 32085/1771. [↑](#footnote-ref-5)